DA Den Europæiske Unions Tidende C 101/15

Offentliggørelse af en ansøgning i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 af om kvalitetsordninger for landbrugsprodukter og fødevarer

(2014/C 101/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ANMODNING OM REGISTRERING AF EN GARANTERET TRADITIONEL SPECIALITET (GTS)

RÅDETS FORORDNING (EF) Nr. 509/2006

om garanterede traditionelle specialiteter i forbindelse med landbrugsprodukter og fødevarer (2)

»РОЛЕ ТРАПЕЗИЦА« (ROLE TRAPEZITSA)

EF-nr.: BG-TSG-0007-01020 – 23.7.2012

1. Den ansøgende sammenslutnings navn og adresse

Sammenslutningens eller organisationens navn (hvis det er relevant): Sdruzhenie Traditsionni surovo-susheni mesni produkti (sammenslutningen for traditionelle rå, tørsaltede kødprodukter) (STSSMP)

Adresse: bul. Shipchenski prohod, bl. 240, vh. А, ap. 6., et. 3 1111 Sofia BULGARIEN Tlf +359 29712671 Fax +359 29733069 E-mail: office@amb-bg.com

2. Medlemsstat eller tredjeland

Bulgarien

3. Varespecifikation

3.1. Navn(e), der søges registreret (artikel 2 i Kommissionens forordning (EF) nr. 1216/2007)

»Роле Трапезица« (Role Trapezitsa)

3.2. Navnets art

☒ Navnet er specifikt i sig selv ☐ Navnet udtrykker landbrugsproduktets eller fødevarens specificitet

Navnet »Role Trapezitsa« kommer af »Trapezitsa«, som er navnet på en høj af historisk betydning i Veliko Tarnovo, som er Bulgariens tidligere kejserlige hovedstad. Navnet indgår i dag i det almene sprog, men den geografiske region indgår ikke som led i produktionsprocessen. Navnet er specifikt i sig selv, da det anvendes og er kendt i hele Bulgarien, og da navnets historie og omdømme kan føres langt tilbage. Produktet bliver fortsat produceret og nyder stadig popularitet i hele landet under dette navn.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?

☒ Navnet søges forbeholdt det pågældende produkt ☐ Navnet søges ikke forbeholdt det pågældende produkt

3.4. Produkttype

Kategori 1.2. Kødprodukter (opvarmet, saltet, røget, m.m.)

3.5. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 1, i forordning (EF) nr. 1216/2007)

»Role Trapezitsa« er et presset, råt, tørsaltet kødprodukt, der er fremstillet af nedkølet eller frosset svinenakkekam og en blanding af salt og naturlige krydderier (sort eller hvid peber og hvidløg), som stoppes i en blindtarm fra kvæg eller i en tarm fremstillet af collagen og et netmateriale og ombindes med bomuldsgarn. »Role Trapezitsa« er spiseklart, når tarmen er trukket af.

Fysiske egenskaber – form og dimensioner

Cylinderformet, sammenpresset, aflang, og hvert stykke har en tykkelse på mindst 3 cm.

Kemiske egenskaber

— vandindhold: højst 38,0 % af totalvægten

— kogesalt: højst 4,5 % af totalvægten

— nitritrester i det færdige produkt: højst 50,0 mg/kg

— рН-værdi: mindst 5,4.

Organoleptiske egenskaber

Udseende og farve: ren overflade med en tynd, hvid skimmelbelægning.

Skæreflade: glat og ren, kødet har en rosarød farve, mens områderne med fedt er helt hvide, eventuelt med en lys flødefarvet nuance.

Konsistens: fast og smidigt kød.

Smag og lugt: karakteristisk, behagelig, moderat salt og med en tydelig duft af den blanding af hvidløg og sort peber, som produktet er krydret med.

»Role Trapezitsa« kan sælges hel, udskåret i mindre stykker eller skiveskåret, pakket under vakuum, i cellofan eller i modificeret atmosfære.

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1 henviser til (artikel 3, stk. 2, i forordning (EF) nr. 1216/2007)

Sammensætning pr. 100 kg ingredienser:

Svinenakkekam, nedkølet eller frosset

— Krydderier: — naturlig sort eller hvid peber — 400 g — hvidløg — 100 g

— Saltningsblanding: 4,50 kg kogesalt, 40 g askorbinsyre (E300) som antioxidant, 100 g kaliumnitrat (E252) eller 85 g natriumnitrat (E251) som konserveringsmiddel, 500 g raffineret krystalsukker.

— Blindtarm fra kvæg, collagenfilm, netmateriale, bomuldssnor beregnet til fødevarer.

Produktionsmetode:

»Role Trapezitsa« fremstilles af nedkølet eller frosset svinenakkekam med en pH-værdi på 5,6-6,2. Svinenakkekammene rulles, indtil de har den ønskede form, og lægges i rengjorte beholdere, klar til saltning. For at sikre den bedste fordeling af ingredienserne til saltningsblandingen, blandes nitraterne og kogesaltet, inden de andre ingredienser tilsættes. Kødet saltes ved håndkraft eller mekanisk. De saltede nakkekamme pakkes stramt i beholdere af plast eller rustfrit stål og sættes til modning i kølerum med en lufttemperatur på mellem 0 og 4 °C. Efter 4-5 dage flyttes der rundt på stykkerne (de øverste stykker bytter plads med de nederste stykker), som herefter hviler i mindst 10-12 dage på samme betingelser, indtil de er blevet saltet jævnt over det hele. Efter saltningsfasen stoppes kødet i enten blindtarme fra kvæg eller i tarme fremstillet af collagenfilm. Hvert enkelt stykke ombindes med bomuldssnor eller stoppes i et stramt net og ophænges på træ- og/eller metalstativer eller -stænger, der er placeret på vogne af rustfrit stål beregnet til pølser. Stykkerne må ikke røre hinanden. De hænger til afdrypning på disse vogne i op til 24 timer ved en lufttemperatur, der ikke må overstige 12 °С. Efter afdrypningen lader man stykkerne hænge på vognene, der flyttes til naturlige tørrekamre eller tørrekamre med aircondition, hvor temperaturen og fugtigheden kan indstilles. I hele tørringsfasen holdes temperaturen på 12-17 °С og den relative fugtighed på 70-85 %. Efter 3-5 dages tørring lægges »Role Trapezitsa« under pres i 12-24 timer. Den første presning sker, når de udskårne stykker af »Role Trapezitsa« har tørret lidt, og man kan mærke en begyndende skorpedannelse på overfladen. Inden presning, skal stykkerne sorteres efter tykkelse. Presningen gentages almindeligvis to eller tre gange. Tørringsprocessen fortsætter, indtil der opnås en fast, elastisk konsistens.

3.7. Landbrugsproduktets eller fødevarens specificitet (artikel 3, stk. 3, i forordning (EF) nr. 1216/2007)

Den specificitet, der er knyttet til »Role Trapezitsa«, henføres til følgende særlige produktegenskaber:

— Mørhed og saftighed — Den svinenakkekam, som »Role Trapezitsa« er fremstillet af, er marmoreret kød af høj kvalitet. Anvendelsen af denne ingrediens og overholdelsen af de traditionelle produktionsmetoder (især under tørring og presning) tilfører det færdige produkt den særlige saftighed og mørhed.

— Smag og duft — Den særlige smag og duft af »Role Trapezitsa« stammer også fra krydderierne, især hvidløg, som udvælges og afmåles med omhu, i samspil med svinenakkekammen. Produktets særlige aroma og smag skyldes også den lange tørringstid i tarmen.

— Form — Produktet har en karakteristisk sammenpresset facon, som opnås efter presning. En anden specificitet vedrørende »Role Trapezitsa«, er at kødet stoppes i en tarm fremstillet af blindtarm fra kvæg eller af collagenfilm ombundet med et netmateriale, og at det får sin særlige sammenpressede facon efter gentagne presninger, hvilket gør det let at kende forskel på den og andre rå, tørsaltede, ikke-findelte kødspecialiteter fra samme gruppe.

3.8. Landbrugsproduktets eller fødevarens traditionelle karakter (artikel 3, stk. 4, i forordning (EF) nr. 1216/2007)

Rå, tørsaltede kødspecialiteter fremstillet af ikke-findelt svinekød er traditionelle og særlige former for bulgarske kødprodukter. De fremstilles af svinemørbrad eller svinenakkekam. »Role Trapezitsa«, der i over 30 år er blevet fremstillet i Bulgarien ved anvendelse af traditionelle metoder, er et af disse produkter.

Opskriften blev første gang standardiseret i Bulgariens statsstandard BDS 2984-75 — »Svineroulade«, den statslige standardiseringskommission, Sofia, 1975, og herefter i BDS 2984-84 — »Role Trapezitsa«. Fremstillingsmetoden for »Role Trapezitsa« er beskrevet i Sbornik tehnologichni instruktsii za proizvodstvo ma mesni proizvedeniya (fremstillingsmetoder for kødprodukter), der blev offentliggjort i 1981 af DSO Rodopa og kødindustriens institut. Denne metode og opskriften bliver fulgt den dag i dag.

Den væsentligste begrundelse for at indføre disse standarder var ønsket om at beskytte den traditionelle opskrift og harmonisere produktionsmetoden ved hjælp af et fælles regelsæt for at sikre den korrekte modning i tørringsfasen, da modningen er et grundlæggende og traditionsbundet aspekt ved fremstillingen af denne type produkter. Denne fremgangsmåde medfører mikrobiologiske, biokemiske og fysisk-kemiske ændringer i det rå kød, som gør det egnet til direkte konsum og tilfører produktet dets særlige organoleptiske, ernæringsmæssige og biologiske egenskaber. Kødets mikroflora er af central betydning i denne fremgangsmåde. En vigtig betingelse for den naturlige udvælgelse af den særlige mikroflora er anvendelsen af naturlige presser i form af træplader, der anvendes som presser i tørringsprocessen. Produktet presses ikke kun for at opnå den sammenpressede facon, men ligeledes fordi presning har indvirkning på modningen og tørringen samt på visse karakteristika, der er afgørende for kvaliteten af det færdige produkt, idet der undgås en ujævn tørring som følge af en intensiv masseoverførsel i overfladelagene og forsinkelse heraf i midten, hvilket ville resultere i fejl.

3.9. Minimumskravene og procedurerne for verifikation af specificiteten (artikel 4 i forordning (EF) nr. 1216/2007)

Nedenstående verificeres under og efter fremstillingen:

— kødingrediensens overensstemmelse med de krav, der er beskrevet i punkt 3.6

— overholdelse af mængdeangivelserne vedrørende kødingredienser og saltningsblanding i opskriften. Der foretages verifikation, når saltningsblandingen er blevet målt af, og når den blandes med kødingredienserne, og mængden af ingredienser og tilsætningsstoffer sammenholdes med opskriften

— overholdelse af den fremstillingsprocedure, der er beskrevet i punkt 3.6, under saltningen af nakkekammen, når denne er blevet rullet i facon

— overholdelse af den fremstillingsprocedure, der er beskrevet i punkt 3.6, når det saltede kød er blevet stoppet ind i tarmen

— temperatur og fugtighed under afdrypning og tørring, herunder en visuel inspektion af produktet

— overholdelse af de krav, der vedrører produktets udseende og farve, ved visuel inspektion af produktet, når tørringsprocessen er tilendebragt

— overholdelse af de krav, der vedrører produktets skæreflade, konsistens, aroma og smag, som beskrevet i punkt 3.5, ved organoleptisk bedømmelse af det færdige produkt

— overholdelse af de fastsatte fysisk-kemiske parametre for det færdige produkt, som beskrevet i punkt 3.5, ved anvendelse af anerkendte laboratoriemetoder.

De ovenstående parametre skal verificeres en gang årligt. Hvis der bliver konstateret overtrædelser i en given fase, øges hyppigheden af denne kontrol til en gang hver sjette måned.

4. Myndigheder eller organer, der kontrollerer overholdelsen af varespecifikationen

4.1. Navn og adresse

Navn: Q Certificazioni S.r.l. Adresse: Villa Parigini, loc. Basciano 53035 Monteriggioni SI ITALIEN ul. Leonardo da Vinci 42a 4000 Plovdiv BULGARIEN Tlf/fax +359 32649228 Mobiltlf +359 897901680 E-mail office@qci.bg

☐ Offentlig ☒ Privat

4.2. Myndighedens/organets særlige opgaver

Det inspektionsorgan, der er anført i punkt 4.1, foretager verifikation af overholdelsen af alle de kriterier, der er beskrevet i specifikationen.

(1) EUT L 343 af 14.12.2012, s. 1.

(2) EUT L 93 af 31.3.2006. s. 1. Erstattet af forordning (EU) nr. 1151/2012.